Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Hidraulikus tárcsafékek beállítása 


A hidraulikus tárcsafékek beállítása némileg más mint a mechanikus tárcsafékeké, bár 
bonyolultabbnak azért nem neveznénk. Kiindulási alapnak mindenképpen ajánljuk, hogy olvasd el 
a mechanikus vagy bowdenes tárcsafékek beállításáról szóló cikkünket, mivel segít, hogy 
komplexebben átlásd a tárcsafékek beállításának problémakörét. A fékcsövek méretre szabásával és 
a légtelenítéssel egy külön cikkben foglalkozunk majd. Most merüljünk el a hidraulikus fékek 
finomhangolásának rejtelmeiben. A cikkben leírtak egyaránt használhatók új fék felrakása és 
beállítása, vagy régi fék pofa cseréje, majd beállítása kapcsán is. 


Az első lépés a fékbetét eltávolítása. Ezt a lépést nem csak az elkopott fékbetét cseréjekor érdemes 
megtenni, hanem a zsír új fék első installálása előtt is. Több okból is hasznos e lépés. Tudod 
ellenőrizni a fékbetéteket, hogy nem szennyeződtek-e fékfolyadékkal, ellenőrizheted a dugattyúk 
állapotát, és a rutint szerzel a gyors fékbetét cserében. A fékbetéteket a legtöbb esetben egy 
zégergyűrűvel biztosított csap tartja a helyén, és vannak rugós bepattanós fékbetétek is, de a 
legegyszerűbbek a hajlítható végű biztosító tüskével helyben tartott darabok. 


Ha kivetted a fékbetéteket, akkor alaposan vizsgáld meg őket. Az első és legfontosabb, hogy nem 
került-e rá fékfolyadék. Új féknél is figyelj erre, nagyon ritkán előfordul, hogy gyárilag ereszt a 
dugattyú. Ha csak a hátlapra folyt rá a fékfolyadék, akkor a betét még menthető (a fék meg 
garanciális ha új), viszont ha a betét anyagára is ráfolyt, akkor az a betét már használhatatlan, mert 
a betét porózus anyaga egyből magéba szívja a fékfolyadékot, és azt onnan nem lehet kiszedni, és 
ez a fékhatást totál lenullázza. Használt fékbetét esetén további ellenőrizendő a betét kopottsági 
foka. A fékbetétek anyaga gyári állapotban 2 mm-es vastagságról indul. Az alábbi képeken egy 
eléggé megkopott betétet láthatsz. A fékbetét felső élei mentén 1,5 mm-nyi anyag van még benne, 
ami soknak tűnhet, viszont az alsó élei mentén már csak 0,7 mm a betét réteg vastagsága. 
Mindegyiket jelöltük kék pöttyökkel. És a lényeg: a fékbetéteket szétnyomó rugó 0,65 mm 
vastag... Tehát gyakorlatilag ez a fékbetét már a végnapjait rúgja. Még ici-picit lehet használni, 
viszont amikor már a szétnyomó rugó kopik, az már nem túl egészséges állapot. . . kérdezheted, 
hogy miért van, aszimmetrikusra (0,7-1,5 mm) kopva a betét anyaga? Jó-e ez agy, vagy ez valami 
beállítási gond? Hát való igaz, hogy jó lenne kihasználni még a felső részben lévő 1,5 mm-nyi 
anyagot, mielőtt kidobjuk a betétet, de sajnos ez nem lehetséges. Ha a kép legaljára görgetsz 
láthatod a fékbetéteket kiterített állapotban. A két oldal totál szimmetrikusan kopott, tehát a 
munkahenger beállítása jó volt, mindkettő alsó éle 0,7 mm míg a felsők 1,5 mm. Ennek a 
különbségnek az oka, hogy a fékezés során nem csak a fékbetét nyomódik a pofának, hanem az 
erők visszafelé is hatnak, így a munkahengerek háza is nyomódik széjjel. Ennek következménye, 
hogy a pofák belső és külső szélei nem egyenletes mértékben kopnak. Könnyű, monobody 
munkahengereknél ez a hatás még inkább jelentkezik sajnos. Ennek kiküszöbölésére csak egy 
megoldás létezik, a bazi nagy, rohadt nehéz munkahenger, amiben annyi anyag van, hogy kevésbé 
bír szétnyomódni. 


Ha már leellenőrizted a fékbetéteket, akkor csekkold le a dugattyúkat is. Hogy mit nézz? Például, 
hogy nem ereszt-e. Másodsorban pedig azt, hogy a két oldal közül melyik van jobban kinyomódva. 
Igen, elvileg pont ugyanannyira kellene, hogy kinyomódva legyen mindkét oldal, de a valóságban 
ez igen ritkán szokott előfordulni. Szinte minden esetben van némi megmunkálási különbség a két 
oldal szorosságában (lásd két kék pötty), ami enyhén aszimmetrikus dugattyú mozgást eredményez. 


A fékkar enyhe meghúzásával ellenőrizheted, hogy melyik dugattyú mozdul hamarabb, és 
egységnyi fékkar mozgásra melyik nyomódik ki jobban. Aztán jegyezd meg ezt az infót, mert 
később még szükség lesz rá. FONTOS: ha nincs betét a féktestben akkor NE húzd be tövig, és 
sokszor egymás után a fékkart, mert akár a dugattyúk is kieshetnek a munkahengerből, és 
garantáltan nem fogod tudni visszarakni őket. . . 

Használj elől adaptert, és egyel nagyobb féktárcsát, mint hátul. A hatékony lassulást leginkább az 
első fék szolgáltatja. Az arány akár 70-30" is lehet az első fék javára. Az összes autón, az összes 
motoron elöl nagyobb féktárcsa van, mint hátul. Hidd el, ez nem véletlen. Az elöl 160-as tárcsa 
csak a kerékpáripar , betegsége", mert pár száz Ft-al olcsóbb mint a 180-as tárcsa - az adapter, 
ezért szerelik ilyennel a belépő kategóriás tárcsafékes gépek 9096-át. .. Ha már felraktál egy 
fékadaptert, akkor itt a kiváló alkalom, hogy ellenőrizd az adapter és a féktárcsa párhuzamosságát. 
(A két kék pötty a jobb oldali képen) Nagyon valószínű, hogy lesz minimális különbség az alsó és a 
felső rész között. Ennek oka némi gyártási pontatlanság, de nem kardinális a gond, a munkahenger 
beállításainál ez kompenzálható, csak jegyezd meg, hogy az alsó vagy felső rész van-e távolabb a 
tárcsától. 


Ideje felrakni a munkahengert a fékkonzolra. Tekerd be a két jobb oldali képen látható alsó és a 
felső csavart 9970-ig, de ne szorítsd még meg. A kék pöttyel jelölt részen legyen még kb. 0,5 mm 
hézag. Ez után kézzel nyomd kicsit a munkahengert a konzol felé, hogy felfeküdjön rá, és ezzel 
EGY IDŐBEN enyhén húzd be a fékkart, hogy enyhén fixáld a munkahenger pozícióját. Sokan 
ennél a pontnál hangoztatják, hogy: , Úgy lehet könnyen beállítani a hidrós féket, ha behúzod a 
fékkart, és utána meghúzod a rögzítő csavarokat, és már kész is, mert a két benyomódó 
munkahenger úgyis a megfelelő pozícióban tartja tárcsát." Ez konkrétan egy ökörség. Ha 5 mm 
vastag lenne a féktárcsa, és nem hajlana semmit oldalra, akkor működne ez a módszer, de 2 mm-es 
féktárcsánál nem használható. 


Ha a behúzott fékkel fixálás módszerét használod, a beállításod ilyen lesz. Szinte biztos, hogy 
egyik oldalt bele fog érni a tárcsa a munkahengerbe. Ráadásul a gyors ér erőteljes rögzítő csavar 
megszorítás 9999-ban eltekeri oldalra a ftékmunkahengert az óramutató járásával egyező irányba, 
mint ahogy a képen is láthatod. (A jobb kép jobb csavarjánál a PM konzol közelebb van a 
tárcsához, mint a bal oldali alsó vég.) 


E helyett ajánlunk egy jobb módszert. Tehát ott tartottunk, hogy behúzott fék mellett NAGYON 
ENYHE becsavarással fixáltad a munkahenger helyzetét. Most engedd ki a fékkart, és ellenőrizd az 
eredményt. Ha belenézel a fékpofák közé láthatod, hogy melyik van közelebb a tárcsához. Ilyenkor 
jusson eszedbe két előzőleg megjegyzett momentum: az egyik, hogy melyik dugattyú jár 
könnyebben, gyorsabban, a másik pedig hogy a villa PM konzoljában van-e valamilyen irányú 
aszimmetrikusság. (ez a fékkonzol felszerelésénél derül(t) ki) E három infó ismeretében kell arrébb 
állítanod a féknyerget, de a lényeg, a hogyan és a mennyire! A képen láthatod a megoldást. Mivel 
olyan kis mennyiségeket kell állítani, hogy szemmel követve az állítást ezt nem tudod megtenni 
élőben. Olykor 2-4 tized millimétert kell arrébb vinni a munkahengert. Nos ennél többet billeg a 
fejed álló helyzetben akkor is, amikor azt hiszed, hogy fixen állsz... Viszont az ember ujjai simán 
tudnak érzékelni ennyi változást. Ezért azt kell tenned, hogy ráfogsz a PM konzolra, ÉS a 
munkahengerre egyidejűleg, azonos ujjakkal. Kvázi összefogod a kettőt. Majd imbusz kulccsal egy 
nyolcad fordulattal kilazítod a rögzítő csavart, és KÉZZEL arrébb tolod a megfelelő irányba a 
munkahengert. Mivel az ujjad egyik fele le van támasztva a fix PM adapterhez, így simán meg 
lehet csinálni, hogy tényleg csak 2-4 tized mm-el told arrébb a munkahengert. Majd mielőtt 
elengednéd, egy nyolcad fordulattal ismét húzd meg rögzítő csavart, de csak ENYHÉN. Azért csak 
enyhén, hogy a munkahengert valamennyire rögzítse — a saját súlya nem mozdítsa ki az ideális 
helyzetből- de te azért el tudd tolni ha szükséges. Például akkor amikor ezt az állítási módot 
eljátszod a másik csavarnál is, már ha ez szükséges. Miután mindkét csavart ENYHÉN rögzítetted, 
csekkold az eredményt. Húzd be a fékkart, majd engedd ki, és nézd meg hogy hogyan állnak a 
pofák. Melyik oldali van közelebb? Ha nagyjából középen vannak, akkor ha húzod a féket melyik 
éri el előbb a tárcsát? Csak összenyomják a tárcsát, vagy elnyomják oldalra? Esetleg meg is 
tekerik? Hogy ezeket hogy derítsd ki? Húzogasd a féket, és látszik. Ha kiengedett fék mellett nem 
egyenlő a két pofa és a tárcsa közti távolság, akkor valószínűleg hogy el fog nyomódni a tárcsa 
oldalra ha behúzod a féket. Ezt legegyszerűbben a betét rögzítő stiftje mellett tudod ellenőrizni. 
Húzogatod a féket, és figyeled, hogy a tárcsa helyben marad, vagy kitér oldalra. Ha kitér, kezd 
elölről az állítást a ráfogásos módszerrel. És mi a tuti módszer ha a fékezés során a tárcsa 
eltekeredik, vagy rossz irányba nyomódik? Mi sem egyszerűbb: Figyeld a munkahengeren a 
belépő, és a kilépő vájatot, ahol alul belemegy a tárcsa a munkahengerbe, majd felül pedig kimegy 
belőle. Úgy tudod figyelni, hogy húzogatod a féket, és nézed, hogy pl. alul a fékkar behúzásakor 
elmegy-e a tárcsa valamelyik irányba. Ha elmegy, akkor állítsd át a munkahengert az ellenkező 
irányba pár tized mm-el. Ugyanezt nézed meg fent a kilépő élnél is. Ha kell itt is módosíts. 


A beállítás végén azt az állapotot kell elérned, hogy behúzod a fékkart, és — azon kívül hogy a 
dugattyúk ráfognak a tárcsára- közben a tárcsa NEM mozdul el semmilyen irányba a helyzetéből. 
Ilyenkor alul-felül és kívül és belül is egyenlő távolságra vannak a fékpofák a tárcsától, mint ahogy 
az alábbi képen láthatod. FONTOS: az a kis slott amin át bemegy a tárcsa a munkahenger közé, na 
az ne tévesszen meg. NEM azok között kell hogy középen fusson a tárcsa, hanem a szétnyitott 
pofák képzeletbeli felezővonalában. E két sík, gyakran nem esik egybe, mint ahogy a jobb képen is 
láthatod, hogy a két munkahenger fél közötti rés inkább a tárcsa egyik oldallapjával van egy 
síkban, és nem a közepével!!! Ne feledd: a dugattyúk működési középvonalát kell eltalálnunk, és ez 
gyakran nem a komplett munkahenger középvonala. Ha sikerült belőnöd ezt az állapotot, akkor 
szintén egy kardinális lépés következik. Fixáld a munkahenger végleges állapotát. , Meghúzom a 
két csavart mint állat, oszt" kész! Vagy nem?" Hát nem. Nagyon nem. Ha ilyenkor nekiállsz két 
csavarintással tövig húzni a rögzítő csavarokat, akkor azzal minden eddigi munkádat sutba 
vághatod. A fékmunkahengerek 2-2 rögzítő csavarjait TILOS egy mozdulattal megtekerve 
rögzíteni. Egy ilyen nagy tekeréssel, az egész munkahengert el tudod tekerni, és kidobhatod az 
eddigi munkádat. E helyett ilyenkor azt kell tenni, hogy a rögzítő csavarokon kb. nyolcad 
fordulatot húzol, majd váltasz a másik csavarra, ezen is húzol nyolcad fordulatot, majd vissza térsz 
az előző csavarra, ismét húzol rajta nyolcadot, majd áttérsz a másikra, ezen is nyolcadot. . . stb, stb. 
Addig végzed mindezt, amíg teljesen koppig nem húzod őket. Ez az aprólékos, ám de mindvégig 
szimmetrikus meghúzás biztosítja azt, hogy a magától a meghúzástól ne állítódjon el a 
munkahenger beállítás, amit korábban jól összehoztál. Készen vagy a munkahenger beállításával, 
de nem a komplett fék beállításával. 


Mert még a fékkar hátra van. A fékkar dugattyút mozgató tengelyének végén találsz egy 2 vagy 2,5 
mm-es imbusz nyílást. Itt tudod állítani a fékkar távolságát a markolattól. Azt azért jó tudnod, hogy 
e csavar tekergetése nem csak a fékkar távolságot állítja, hanem közvetve a fékérzésre is hatást 
gyakorol. Távolabbi fékkar állásban keményebb lesz a fék fogáspontja, míg közelebbi fékkar 
állásban kissé nyúlósabb, moduláltabb lesz a fékérzés. Nagyobb fékhatást meglepő módon ezt 
utóbbival lehet elérni. 

A fékkart addig told be a kormányon, hogy egy ujjal tudj fékezni. A képen a helyes fékkar- 
távolságot láthatod a markolattól. Teljes mértékben egyujjas eléréshez van beállítva. Csak az 
egyujjas fékezés biztosítja azt, hogy nagyon rázós terepen elég stabil legyen a kormányfogásod. Ha 
úgy érzed, hogy nem fog eléggé a féked ahhoz, hogy egy ujjal is elég legyen a fékerő, akkor 
tuningolj a féked beállításain, cserélj fékbetétet, válts nagyobb féktárcsára, optimalizáld a rendszert 
minden ponton, hogy elérd az egy ujjal való fékezés állapotát. A fékkart csak annyira állítsd közel a 
markolathoz, hogy legjobban behúzott állapotban se , húzd rá" a középső ujjadra. 


Az alábbi képen láthatod az ideális fékkar magasság beállítást, amikor a fékkar kb. egy vonalba 
esik a tenyered és az alkarod síkjával. A legtöbb esetben ez az optimális beállítás. Ha magasabbra 
emeled a fékkart, akkor a csuklód hátra billen, ami hosszú távon kényelmetlen lehet. Ha túlzottan 
leforgatod a fékkart, akkor nehezebb lesz elérni a kart, főleg meredek lejtőkön, amikor a kiülsz a 
nyereg mögé. Természetesen töreked arra is, hogy mindkét fékkar azonos szögben álljon. 


A képen egy profi, komolyabb mértékben személyre szabható fékkart láthatsz. Ezek lényege, hogy 
itt már nem a fékkar dugattyújának nyomórúdján állítod a fékkar távolságot hanem van erre egy 
dedikált plusz csavar, amivel ezen akár menet közben is állíthatsz, ha szükséges. Másrészt — és ez a 
fontosabb- így a fékkar távolság állítás nem hat a fékérzésre, vagy a nyomáspontra, mert ezt egy 
külön mások csavarral lehet állítani. Az ilyen profi fékkarok ezeken az állítási módokon felül 
rejtenek még egy szervó mechanikát is, ami azt tudja, hogy a fékkar húzásának elején a kar sok 
fékfolyadékot mozgat meg, hogy a pofa gyorsan elérje a felnit, majd amikor elérte átvált egy 
kisebb áttételi tartományra, és ilyenkor nagyobb fékerővel tudja szorítani a pofákat. NAGYON 
meg lehet szeretni az ilyet tudó fékkarokat... 

A hidraulikus tárcsafékek beállítása az imbuszkulcsokon kívül nem igényel más szerszámot. Mi az 
alábbi imbuszokkal szeretünk dolgozni. 


Ide kattintva tudsz szerszámot beszerezni a hidraulikus fékek beállításához! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 


Körhátszelet! 
Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


